Selfone, skape of ŉ sweetpak; dís wat LP’s present kryDr. Nkosazana Dlamini-Zuma (Foto: GCIS) Duur hardehout, splinternuwe selfone, sporthorlosies, hardloopskoene, ontwerpersteekoppies, velserums, gratis haarbehandeling, gratis parkeerplek, komplimentêre kaartjies, lewende skape en selfs ’n sweetpak. Dít is net sommige van die items wat jy present kry as jy ŉ lid van die parlement is. Die register met LP’s se verklaarde belange is Maandag bekend gemaak. LP’s word verplig word om eiendomme, aandele, geskenke en ander byvoordele wat hulle ontvang het te verklaar. Die meeste van die land se LP’s het slegs hul eiendomme en pensioene verklaar. Sommige, soos John Steenhuisen, het egter heelwat ander interessante items pasella gekry. Die DA-leier het verlede jaar agt Le Creuset-bekers en vier espressokoppies en -pierings van Le Creuset as geskenk ontvang. Ander geskenke sluit in hardloopskoene van Under Armour, skoene en klere van Veldskoen, drie Oakley-sonbrille en kaartjies vir die Sewesrugby. John Steenhuisen, leier van die Demokratiese Alliansie (Foto: John Steenhuisen/Facebook) Geordin Hill-Lewis, burgemeester van Kaapstad, was gaaf genoeg om dié gratis kaartjies te verskaf. Natasha Mazzone, nog ŉ DA-LP, het op haar beurt verlede jaar ’n maandelikse borgskap van R2 500 van Palladium Hair Company ontvang om haar hare te versorg. Haar man, Kevin Mileham, die DA se woordvoerder vir energie, het weer ’n maandelikse borgskap van R1 000 vir sy hare ontvang. Dr. Nkosazana Dlamini-Zuma, minister in die presidensie verantwoordelik vir vroue, jeug en mense met gestremdhede, het onder meer ’n Iphone 13 Pro ter waarde van R32 000 as geskenk ontvang. Khumbudzo Ntshavheni, minister in die presidensie, het ’n Galaxy Note 20 Ultra-selfoon en horlosie ter waarde van R35 000 ontvang. Dr. Blade Nzimande, minister van hoër onderwys en opleiding, het R5 000 se lewende skape ontvang en Nosiviwe Mapisa-Nqakula, speaker van die parlement, ’n tapyt van R2 000. Ronald Lamola, minister van justisie en korrektiewe dienste. (Foto: GCIS) Ronald Lamola, minister van justisie en korrektiewe dienste, het ’n handgemaakte horlosie van ’n gevangene in Kimberley ontvang sowel as ’n pasgemaakte sweetpak, twee boeke van die Chinese regering, twee bottels whisky en een bottel wyn. Thoko Didiza, minister van landbou, het ’n beeld van ’n koei van die Egiptiese ambassade ontvang en twee ontwerpersteekoppies van Bangladesj se minister van buitelandse sake. Ander geskenke sluit in ’n bottel Jack Daniels-whiskey en drie bottels wyn. Die register van belange wys ook dat Pravin Gordhan, minister van openbare ondernemings, verlede jaar aandele in 60 private maatskappye, waaronder Mr. Price, Woolworths, Pick n Pay en Shoprite, gehad het. Die minister het ook ’n woonstel van R3 miljoen in Durban verklaar. Sy geskenke sluit in die biografie Joining The Dots, ’n bottel wyn en wynsak, sjokolade en blomme. Julius Malema, leier van die EFF, het onder meer ’n stel teekoppies verklaar wat hy van die Chinese ambassade in Suid-Afrika ontvang het sowel as twee T-hemde, ’n mus, ’n serp en ’n bottel jenewer. Minister Naledi Pandor (Foto: DIRCO South Africa, Twitter) Naledi Pandor, minister van internasionale betrekkinge en samewerkende regering, het die meeste geskenke van ál die LP’s verklaar. Die meeste van haar geskenke kom uit die buiteland en sluit in kraaljuweliersware en ’n serp van politici van Bangladesj en Algerië, sowel as twee Royal Delft -borde van die hawehoof in Rotterdam, Nederland. Angie Motshekga, minister van basiese onderwys, het op haar beurt parfuum van die ambassadeur van Katar ontvang.